A BIZOTTSÁG (EU) 2022/1406 RENDELETE

(2022. augusztus 3.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található metoxifenozid, propoxur, spinozad és tiram megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára és 49. cikke (2) bekezdésére,

mivel:

(1) A metoxifenozid és a spinozad tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A propoxur és a tiram tekintetében alkalmazandó MRL-eket a terméktől függően a 396/2005/EK rendelet II. melléklete és III. mellékletének B. része állapította meg.

(2) A hatóanyag jóváhagyásának meghosszabbítására irányuló, az 1107/2009/EK európai parlamenti és tanácsi rendelet (2) szerinti eljárás keretében a metoxifenozid tekintetében az Európai Élelmiszerbiztonsági Hatóság (a továbbiakban: Hatóság) következtetéseket tett közzé (3) a hatóanyag kockázatértékelésének szakmai értékeléséről, amelyben megerősítette a jelenleg alkalmazott megengedhető napi bevitelt (ADI) és alacsonyabb akut referenciadózist (ARfD) állapított meg.

(3) A 396/2005/EK rendelet 43. cikkével összhangban a Bizottság felkérte a Hatóságot, hogy adjon ki indokolással ellátott véleményt, amelyben értékeli a metoxifenozid tekintetében jelenleg alkalmazandó MRL-ek fogyasztókra jelentett kockázatát az alacsonyabb akut referenciadózis (ARfD) fényében.

(4) Indokolással ellátott véleményében (4) a Hatóság elfogadhatatlan kockázatokat állapított meg a narancs, a grépfrút, a mandarin, a körte, az őszibarack, az alma, a paradicsom és a brokkoli tekintetében érvényben lévő MRL-ekkel kapcsolatban. A Hatóság konzultált a tagállamokkal, és felkérte őket olyan lehetséges helyettesítő helyes mezőgazdasági gyakorlatok azonosítására, amelyek nem vezetnének a fogyasztókra nézve elfogadhatatlan kockázathoz. A tagállamok csak a paradicsom esetében állapítottak meg ilyen helyettesítő helyes mezőgazdasági gyakorlatot. A Hatóság ezt követően expozíciós számítást végzett a paradicsomra vonatkozó helyettesítő helyes mezőgazdasági gyakorlat maradékanyag-adatait és a citrusfélék tekintetében az anyag szakértői értékelése során megállapított hámozási tényezőt figyelembe véve. A citrusfélék (narancs, grépfrút, mandarin) esetében azonban a Hatóság kifejtette, hogy a meglévő MRL-ek biztonságosak a szakértői értékelés során megállapított hámozási tényező érvényesülése esetén. A többi érintett termék esetében pedig a megfelelő kimutatási határ szintjén kell megállapítani az alkalmazandó MRL-eket.

(5) A Bizottság a 396/2005/EK rendelet 43. cikkének megfelelően felkérte a Hatóságot, hogy értékelje a propoxur toxikológiai tulajdonságait, számítsa ki toxikológiai referenciaértékeit, és értékelje az érvényben lévő MRL-eket, mivel az anyagot az EU-ban eddig nem értékelték, de a közelmúltban észlelték. A Hatóság az indokolással ellátott véleményében (5) nem tudott levezetni a propoxurra vonatkozó uniós toxikológiai referenciaértékeket, és ezért nem tudott következtetést levonni az MRL-ek biztonságosságáról a fogyasztók szempontjából. A Hatóság arra a következtetésre jutott, hogy a kockázatkezelők részéről további vizsgálatra van szükség. Kockázatkezelési szempontból az adatok hiányában egyetlen termék esetében sem zárható ki a fogyasztókat érintő kockázat. Mivel ezen anyag felhasználása az Unióban már nem engedélyezett, az MRL-eket a 396/2005/EK rendelet V. mellékletében a kimutatási határértéken kell rögzíteni.

(6) A hatóanyag jóváhagyásának meghosszabbítására irányuló, az 1107/2009/EK rendelet szerinti eljárás keretében a Hatóság benyújtotta a spinozad kockázatértékelésének szakmai vizsgálatából levont következtetést (6), amely a spinozad tekintetében most először akut referenciadózist állapít meg.

(7) A 396/2005/EK rendelet 43. cikkével összhangban a Bizottság felkérte a Hatóságot, hogy értékelje a spinozad tekintetében jelenleg alkalmazandó MRL-ek fogyasztókra jelentett kockázatát az alacsonyabb akut referenciadózis (ARfD) fényében.

(8) A Hatóság indokolással ellátott véleményében (7) azt állapította meg, hogy kockázat merülhet fel a fogyasztók számára az étkezési paprika, a fejes saláta, az endívia/a széles levelű batáviai endívia, a spenót, a mangold és a cikóriasaláta esetében. A Hatóság konzultált a tagállamokkal, és felkérte őket olyan lehetséges helyettesítő helyes mezőgazdasági gyakorlatok azonosítására, amelyek nem vezetnének a fogyasztókra nézve elfogadhatatlan kockázathoz. A tagállamok valamennyi érintett termékre vonatkozóan azonosítottak helyettesítő helyes mezőgazdasági gyakorlatokat. A Hatóság ezért az említett termékekre vonatkozó MRL-ek csökkentését javasolta. E termékek esetében az MRL-eket a Hatóság által megállapított szinten kell rögzíteni.

(9) A tiram tekintetében jelenleg érvényes MRL-ekkel kapcsolatban a Hatóság indokolással ellátott véleményt (8) adott ki a 396/2005/EK rendelet 12. cikke (1) bekezdésének megfelelően. A tiram használata már nem jóváhagyott az Unióban, és visszavonták az azt tartalmazó növényvédő szerekre vonatkozó valamennyi engedélyt. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően ezért a tiram tekintetében a szóban forgó rendelet II. mellékletében és III. mellékletének B. részében megállapított MRL-eket törölni kell. A Hatóság értékelte a tiramra vonatkozó meglévő import tűréshatárokat is, de az annak M1 metabolitjára vonatkozó toxikológiai adatok hiányában a Hatóság nem tudta véglegesíteni a fogyasztói kockázatértékelést, és arra a következtetésre jutott, hogy a kockázatkezelők részéről további vizsgálatra van szükség. Kockázatkezelési szempontból az adatok hiányában és figyelembe véve a tiram jóváhagyásának megtagadása hátterében álló okokat, egyetlen termék esetében sem zárható ki a fogyasztókat érintő kockázat, és az MRL-eket a 396/2005/EK rendelet V. mellékletében a kimutatási határértéken kell rögzíteni.

(10) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (a Codex által meghatározott maximális szermaradék-határérték), az MRL-eket a megfelelő kimutatási határérték szintjén vagy a 396/2005/EK rendelet 18. cikke (1) bekezdésének b) pontja szerinti alapértelmezett értéken kell megállapítani.

(11) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés miatt szükséges egyedi kimutatási határértékeket megállapítani.

(12) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(13) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(14) A 396/2005/EK rendeletet ezért ennek megfelelően módosítani kell.

(15) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(16) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(17) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és V. melléklete e rendelet mellékletének megfelelően módosul.

2. cikk Az Unióban 2023. február 28. előtt előállított, vagy az Unióba ezen időpontot megelőzően behozott termékekre a 396/2005/EK rendelet továbbra is az e rendeletben szereplő módosítások nélkül alkalmazandó, kivéve a körte, az őszibarack, az alma és a brokkoli esetében a metoxifenozid, valamennyi áru esetében a propoxur, és valamennyi áru esetében a tiram tekintetében.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. február 28-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 3-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(3) Európai Élelmiszerbiztonsági Hatóság; Conclusion on the peer review of the pesticide risk assessment of the active substance methoxyfenozide. EFSA Journal 2017;15(9):4978.

(4) Európai Élelmiszerbiztonsági Hatóság; Focused assessment of certain existing MRLs of concern for methoxyfenozide. EFSA Journal 2020;18(12):6330.

(5) Európai Élelmiszerbiztonsági Hatóság; Reasoned opinion on the toxicological properties and maximum residue levels for propoxur. EFSA Journal 2021;19(1):6374.

(6) Európai Élelmiszerbiztonsági Hatóság; Conclusion on the peer review of the pesticide risk assessment of the active substance spinosad. EFSA Journal 2018;16(5):5252.

(7) Európai Élelmiszerbiztonsági Hatóság; Focused assessment of certain existing MRLs of concern for spinosad. EFSA Journal 2021;19(2):6404.

(8) Európai Élelmiszerbiztonsági Hatóság; Reasoned opinion on the review of the existing maximum residue levels for thiram according to Article 12 of Regulation (EC) No 396/2005. EFSA Journal 2021;19(1):6391.